《天香 咏绿牡丹》
清代·叶绍本

苔砌迷烟，竹轩吹雾，欧家冶色新染。岭外珠娇，汝南玉小，不数莲跗丹脸。

汉宫似否，认訇叶、钿痕微颤。记取成都画样，黛螺五斛浓点。

亭亭幽姿最胜。漫评量、紫深黄浅。锦被金裙输与，青绫妆淡。

解释春愁几许，共鬓影、窗前斗明艳。蝶翅休疑，蜻腰难见。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。